L-arka f'art il-Filistin U l-Filistin qabdu l-arka ta' Alla, u ġibuha minn Eben-għeżer għal Asdod. Imbagħad ħadu l-arka ta' Alla u ġabuha fit-tempju ta' Dagon, u qegħduha ħdejn Dagon. Meta bakkru l-għada filgħodu l-Asdodin u marru jaraw, isibu lil Dagon mixħut wiċċu fl-art quddiem l-arka tal-Mulej, u qabdu lil Dagon u reġgħu qegħduh f'postu. Kif qamu l-għada filgħodu reġgħu sabu lil Dagon mixħut wiċċu fl-art quddiem l-arka tal-Mulej, u rasu u idejh it-tnejn maqtugħin fuq l-għatba; ġismu biss kien baqa' minn Dagon. Għalhekk għadhom sal-lum il-qassisin ta' Dagon u kull min jidħol fit-tempju ta' Dagon, ma jirfsux fuq l-għatba ta' Dagon f'Asdod. U id il-Mulej tqalet fuq l-Asdodin, u għamlet ħerba minnhom, u darabhom bil-morliti, 'l Asdod u l-inħawi tagħha. Meta n-nies ta' Asdod raw dan kollu qalu: "Ma għandhiex tibqa' magħna l-arka ta' Alla ta' Iżrael għaliex iebsa idu fuqna u fuq Dagon, alla tagħna." U bagħtu jlaqqgħu għandhom il-prinċpijiet tal-Filistin u staqsewhom: "X'se nagħmlu bl-arka ta' Alla ta' Iżrael?", u wieġbu: "Neħduha fil-belt ta' Gatt, l-arka ta' Alla ta' Iżrael." U ġarrew l-arka ta' Alla ta' Iżrael. Wara li ġarrewha waqgħet id il-Mulej fuq il-belt, u kien hemm taħbila sħiħa; u darab in-nies tal-belt, miż-żgħir sal-kbir, u ħarġulhom il-morliti. U bagħtu l-arka ta' Alla f'Għekron, u meta waslet l-arka ta' Alla f'Għekron, l-Għekronin bdew jgħajtu u jgħidu: "Ġabulna l-arka ta' Alla ta' Iżrael għandna, biex joqtlu lilna u l-familji tagħna." U bagħtu jlaqqgħu l-prinċpijiet kollha tal-Filistin u qalulhom: "Ibagħtu lura l-arka ta' Alla ta' Iżrael u terġa' lejn postha, li ma toqtolniex, lilna u l-familji tagħna." Għax kien hemm taħwida tal-mewt fil-belt kollha. Id il-Mulej kienet tqila wisq fuqha. In-nies li ma kinux mietu ntlaqtu bil-morliti. L-għajjat tal-belt saħansitra wasal sas-smewwiet.